Bjarne Sørensen og Ejvind Lassen fra Himmerland kører lige nu rundt i deres minibusser ved den polsk-ukrainske grænse. Efter turen fra Nordjylland på 1700 kilometer fik de leveret nødhjælp til de ukrainske flygtninge, og nu skal de have ukrainere med den anden vej. Med sig har de den ukrainske tolk Bohdan Karnonyshyn. Han hjælper dem med at finde de flygtninge, der skal med til Danmark. Det er flygtninge, som ukrainere i Danmark i forvejen har skabt kontakt til. Svært at finde de rigtige I et stort nedlagt indkøbscenter ved den polske grænseby Korczowa er der lavet et modtagecenter for de ukrainske flygtninge. - De virker meget kaotisk. Der er sgu mange mennesker her, siger Bjarne Sørensen, da han ser det store modtagecenter. Ved modtagecenteret finder de Viktoriia Varienikiva fra Kyiv. Hun er én af de flygtninge, der skal med til Danmark. Med sig hun sin knap to-årige datter. Begge er de flygtet fra det krigshærgede Ukraine. Ifølge Viktoriia Varienkivia var situationen i den ukrainske hovedstad nu så kaotisk, at hun ikke kunne se andre udveje end at flygte. - Der er ingen busser. Ingen butikker har åbent. Og der er fly i luften, fortæller hun. - Vi måtte gøre noget For pensionisterne fra Himmerland er det en voldsom oplevelse at se de mange ukrainske flygtninge. - Det er sgu bevægende. Hun var jo simpelthen så glad for, at vi kom, siger Bjarne Sørensen. For Ejvind Lassen var det naturligt at tage den lange tur for at hjælpe. - Min kone og jeg har været plejeforældre i mange år, så vi ved, hvad traumatiske oplevelser kan gøre ved små børn resten af deres liv. Så vi vidste, at vi måtte gøre noget, siger han. Efter også at have samlet ukrainske Anna op, går turen nu videre mod Kraków, hvor flere flygtninge venter. De forventer i alt at få 12-13 flygtninge med hjem i de to busser.

Referat:
Efter at have samlet ukrainske Vira Omkydach op ved banegården i den polske by Rzeszow torsdag, gik turen fredag videre efter flere ukrainske flygtninge.